Fil-fatt, il-Kunsill Ewropew ta' Diċembru ddiskuta l-kriżijiet prinċipali kollha li affrontat l-Ewropa matul l-2015. Kemm jekk kienet il-kriżi tal-migrazzjoni u r-refuġjati, ir-riforma tal-UEM jew Brexit, f'dawn id-diskussjonijiet kollha għamilna xi progress iżda ċertament m'għamilniex biżżejjed. Indubbjament l-2016 ukoll ser tkun iddominata minn dawn l-isfidi. Il-komunità tagħna qed tesperjenza test tal-istress. U l-aspett li huwa l-aktar ta' sfida huwa li aħna qed niġu ttestjati fuq il-livelli kollha possibbli fl-istess ħin. Illum, ippermettuli ngħid dan b'mod ċar u tond. M'iniex ser nieqaf sakemm insibu soluzzjonijiet għal dawn l-isfidi kollha. Is-saħħa tagħna tiġi mill-unità tagħna. Għalhekk, li nżommu l-unità Ewropea ser ikompli jkun l-għan ewlieni tiegħi fl-2016. Għeżież Membri, ippermettuli nibda bil-kriżi tal-migrazzjoni u r-refuġjati, sfida eżistenzjali għall-UE. Kif tiftakru, ili nisħaq għal bosta xhur, fil-fatt mill-bidu nett tal-kriżi tal-migrazzjoni, li m'hemmx alternattiva tajba għall-protezzjoni tal-fruntieri. Din hija conditio sine qua non ta' kwalunkwe politika effettiva dwar il-migrazzjoni. Wara l-Kunsill Ewropew ta' Diċembru, nistgħu nkunu ftit iktar ottimisti. Id-diskussjoni tal-mexxejja kkonċentrat fuq modi u mezzi biex jissaħħaħ il-kontroll tal-fruntieri esterni. Il-mexxejja kollha jirrikonoxxu li l-protezzjoni ta' Schengen teħtieġ deċiżjonijiet diffiċli. F'dan il-kuntest, aħna qbilna li neżaminaw rapidament il-proposta tal-Kummissjoni Ewropea biex jissaħħu l-fruntieri esterni tal-UE, inkluża l-idea tal-Gwardja Ewropea tal-Fruntieri. Din hija prijorità tal-Presidenza Netherlandiża u sa Ġunju għandu jkollna ftehim politiku fil-Kunsill. Il-ftehim min-naħa tal-Greċja li taċċetta Tim ta' Intervent Rapidu fil-Fruntieri minn Frontex sa minn Diċembru huwa indikazzjoni oħra li bdejna mexjin fid-direzzjoni t-tajba f'dak li jirrigwarda l-għassa tal-fruntieri esterni. Minkejja l-progress politiku, għandi nammetti li hemm nuqqas ċar ta' riżultati f'diversi oqsma, mill-hotspots u l-iskrinjar ta' sigurtà fil-pajjiżi l-aktar esposti għar-rilokazzjoni u r-ritorni. Il-pjan ta' azzjoni mat-Turkija, għalkemm promettenti, għad irid jagħti l-frott. Jiena nikkondividi l-opinjoni espressa mill-Prim Ministru Rutte li ma għandniex aktar minn xahrejn biex l-affarijiet jiġu taħt kontroll. L-istatistika matul il-perjodu tal-Milied mhijiex inkoraġġanti b'aktar minn 2,000 wasla kuljum fl-UE, skont il-Frontex. Il-Kunsill Ewropew ta' Marzu ser ikun l-aħħar mument sabiex naraw jekk l-istrateġija tagħna hijiex qed taħdem. Jekk le, ser naffaċċjaw konsegwenzi gravi bħall-kollass ta' Schengen. Ċertament, dan it-tip ta' alternattiva għall-istrateġija tagħna mhuwiex wieħed pjaċevoli u għalhekk nappella lill-Istati Membri biex jimplimentaw b'mod sħiħ il-ftehimiet tagħna. Għeżież Membri, ippermettuli ngħaddi għar-Renju Unit. F'Diċembru, il-mexxejja kellhom diskussjoni sostantiva u kostruttiva dwar il-kwistjoni tar-Renju Unit. Il-Prim Ministru Cameron spjega fid-dettall il-pożizzjoni tiegħu, b'mod partikolari rigward il-benefiċċji u l-moviment liberu. Huwa spjega t-talba tiegħu għal mudell ibbażat fuq erba' snin u tenna d-disponibbiltà tiegħu għal soluzzjonijiet alternattivi biss jekk dawn jilħqu l-istess objettiv. Il-mexxejja esprimew it-tħassib tagħhom dwar kwistjonijiet speċifiċi, iżda wrew ukoll ir-rieda tagħhom li jinstabu kompromessi. Abbażi ta' dan id-dibattitu pożittiv, qbilna li naħdmu flimkien biex jinstabu soluzzjonijiet fl-erba' oqsma li tqajmu mill-PM Cameron: ir-relazzjonijiet maż-żona tal-euro, is-sovranità, il-kompetittività u l-benefiċċji u l-moviment liberu. Għaddejja ħafna ħidma fuq dawn l-oqsma kollha u bħalissa n-nies tiegħi qed jaħdmu mal-Kummissjoni sabiex noqorbu aktar għas-soluzzjoni. Bi tħejjija għall-Kunsill Ewropew ta' Frar, ser inressaq proposta konkreta għal ftehim mal-mexxejja kollha tar-Renju Unit u tal-UE. Irrid nisħaq għal darb' oħra li mill-bidu nett ta' dawn in-negozjati jien kont ċar ħafna. Mhu se jkun hemm l-ebda kompromess fuq il-valuri fundamentali bħan-nondiskriminazzjoni u l-moviment liberu. Fl-istess ħin ser nagħmel dak kollu li hu fil-poter tiegħi sabiex tinstab soluzzjoni sodisfaċenti, anke għan-naħa tar-Renju Unit. Attwalment ir-riżultat tar-referendum huwa aktar imprevedibbli minn qatt qabel. Il-ħin huwa fattur essenzjali hawnhekk. U din hija r-raġuni għaliex jien ser nistinka sabiex nilħqu ftehim fi Frar. Mhix ser tkun ħaġa faċli, iżda xorta huwa possibbli. Għeżież Membri, il-Kunsill Ewropew iddiskuta wkoll il-ġlieda kontra t-terroriżmu fid-dawl tat-traġedja ta' Pariġi. Dawn l-atti xokkanti saħħew biss id-determinazzjoni tal-Ewropa li tiġġieled it-terroriżmu. Il-mexxejja qablu li jħaddmu l-politiki tagħna, inkluża l-kondiviżjoni sistematika tal-informazzjoni dwar il-ġellieda barranin permezz ta' Schengen u l-Europol, kif ukoll bejn l-awtoritajiet tal-Istati Membri. Is-servizzi tas-sigurtà għandhom iwettqu analiżi konġunta tat-theddid jekk din tista' tevita attakki futuri. Il-Europol diġà rrapporta żieda sinifikanti fl-iskambju ta' informazzjoni dwar il-ġellieda barranin permezz taċ-Ċentru ġdid tiegħu għall-Ġlieda kontra t-Terroriżmu, bi kważi kull Stat Membru jikkontribwixxi għad-data. Mingħajr viġilanza u kooperazzjoni reali, ma nistgħux negħlbu din it-theddida u l-probabbiltà ta' aktar attakki tibqa' għolja ħafna. Inħeġġeġ lill-Istati kollha biex jikkooperaw bis-sħiħ. Il-Kunsill Ewropew kien opportunità għall-mexxejja biex jivvalutaw is-sitwazzjoni attwali fil-bini ta' Unjoni tal-Enerġija. Hemm progress sinifikanti fil-livell ta' interkonnessjonijiet bejn l-istati dwar is-swieq tal-gass u tal-elettriku, inklużi l-partijiet tal-Ewropa li s'issa kienu iżolati. Meta pproponejt il-kunċett ta' unjoni tal-enerġija bħala Prim Ministru Pollakk, dan kien wieħed mill-għanijiet ewlenin tiegħi. Ninsab kuntent li nara progress ċar iżda għad għandna bżonn iktar. Il-Kunsill Ewropew talab biex tiġi mressqa l-leġislazzjoni rilevanti kollha, inkluż dik dwar it-tisħiħ tat-trasparenza fis-suq tal-gass. Fir-rigward tal-Unjoni tal-Enerġija, il-mexxejja kellhom skambju dwar il-proġett ta' Nord Stream II, uħud minnhom kienu kritiċi ħafna, u ddiskutejna wkoll il-kundizzjonijiet li jeħtieġ li jiġu ssodisfati minn proġetti ewlenin tal-infrastruttura tal-enerġija. Aħna tennejna li kwalunkwe infrastruttura ġdida għandha tkun kompletament konformi mal-objettivi tal-Unjoni tal-Enerġija. Biex ma nsemmux l-obbligu ovvju li l-proġetti kollha jridu jikkonformaw mal-liġijiet kollha tal-UE, inkluż it-tielet Pakkett dwar l-Enerġija. Dawn huma kundizzjonijiet ċari biex jirċievu appoġġ mill-istituzzjonijiet tal-UE jew kwalunkwe Stat Membru - sew politiku, legali jew finanzjarju. Issa l-ballun jinsab f'saqajn il-Kummissjoni Ewropea. Iżda l-messaġġ politiku tal-Kunsill Ewropew issa huwa ċar u orjentat lejn direzzjoni simili għall-pożizzjoni espressa mill-Parlament Ewropew. Il-mexxejja faħħru lill-President Hollande u kkongratulawh talli ospita b'suċċess il-COP21 u tal-qbil dwar l-ewwel ftehim globali u legalment vinkolanti li qatt kien hawn dwar il-klima. Aħna tlabna lill-Kummissjoni u lill-Kunsill biex jivvalutaw b'mod sħiħ l-implikazzjonijiet tal-Ftehim ta' Pariġi għat-taħlita ta' politiki dwar l-enerġija u l-klima tagħna. Ma rridux ninsew ukoll li l-Kunsill Ewropew indirizza sfidi ekonomiċi. Il-mexxejja kkonfermaw l-impenn tagħhom fil-ħidma biex jikkompletaw ulterjorment l-Unjoni Ekonomika u Monetarja, abbażi tar-rapport tal-Ħames Presidenti. Anke jekk bħalissa l-Ewropa tinsab maħkuma mill-kriżi tal-migrazzjoni, ma nistgħux noqogħdu nistennew żminijiet aħjar biex inwettqu r-riformi meħtieġa tal-UEM. F'dan l-ispirtu, il-ministri ġew mistiedna javvanzaw malajr fil-ħidma tagħhom f'għadd ta' oqsma, inkluża l-unjoni bankarja. Il-Kunsill Ewropew enfasizza wkoll l-importanza ta' approfondiment tas-suq uniku f'oqsma ewlenin. Ir-realizzazzjoni tas-suq uniku diġitali u li nibnu unjoni tas-swieq kapitali huma l-akbar prijoritajiet tagħna. Fl-aħħar nett, nixtieq inwissi kontra retorika dejjem aktar allarmista dwar il-futur tal-Ewropa. La l-inġenwità u lanqas l-pessimiżmu eċċessiv mhu ser jagħtu lill-Ewropa r-riżultati li teħtieġ. Bħala Ewropej, għandna nkunu kemm realistiċi kif ukoll fiduċjużi dwar il-valuri u t-twemmin tagħna. Niftakar fil-frażi famuża ta' Arnold Toynbee li ċ-ċivilizzazzjonijiet imutu b'suwiċidju, mhux bi qtil. L-Ewropa hija aktar b'saħħitha minn dak li jistgħu jaħsbu xi wħud, u għad għandna s-setgħa u l-mandat pubbliku biex nagħmlu dak li hu meħtieġ. Grazzi.